ناتونون باش کاتیبی ینس استولتنبرگ، ایسپانیانین باشکندی مادریدده یارین (۲۸ ژوئن) باشلایاجاق ناتو لیدئرلر ذیروه‌سی اؤنجه‌سی مطبوعات منسوبلارینین سواللارینی جاوالاندیرارکه‌ن،
"سوئد و فنلاند ناتویا عضولوکله باغلی تۆرکیه‌نین قایغیلارینی نظره آلمالیدیر" دئدی.
استولتنبرگ، سوئد و فنلاندنین ناتو-یا عضولوک مراجعتلری ایله باغلی جمهورباشقانی رجب طیب اردوغانلا گؤروشدوگونو و اردوغانی ۲۸ ژوئنده مادریدده گئچیریله‌جک دؤردلو دیروه‌یه دعوت ائتدیگینی بیلدیردی.
جمهورباشقانی اردوغان، فنلاند جمهورباشقانی ساولی نینیستو و سوئد باشباخانی ماگدالنا آندرسونون مادریدده گؤروشه‌جکلرینی بیلدیره‌ن استولتنبرگ،
"آماج، البته کی، فنلاند و سوئد مسئله‌سینده ایرلیله‌ییش الده ائتمکدیر. من هئچ بیر وعد وئرمه‌یه‌جه‌یه‌م، اما آرخایین اولون کی، ایرلیله‌ییش الده ائتمک اوچون فعال شکیلده ایشله‌ییریک. فنلاند و سوئدین ناتویا عضو اولماق اوچون مراجعت ائتمه‌سی تاریخی قراردیر. بو، ناتونو گوجله‌ندیره‌جک و یورو-آتلانتیک بؤلگه‌سینده ثابتلیگه قاتقی وئره‌جک. اونا گؤره ده مقصد ایرلیله‌ییش الده ائتمکدیر" ایفاده‌لرینی ایشلتدی.
استولتنبرگ، فنلاند و سوئدین ناتویا داخیل اولماسی اوچون چوخ چابا گؤستردیکلرینی آنجاق تۆرکیه‌نین گۆونلیکله باغلی قایغیلارینی دا نظره آلمالارینین اؤنمینی وورغولادی.
